b'\n_START_ARTICLE_\n\xc5\xa0vedska krona\n_START_PARAGRAPH_\n\xc5\xa0vedska krona (v \xc5\xa1ved\xc5\xa1\xc4\x8dini krona, mno\xc5\xbeina kronor), z oznako po standardu ISO 4217 SEK, je od leta 1874 uradna \xc5\xa1vedska denarna enota. \xc5\xa0vedsko krono, hkrati s finsko uradno denarno enoto evrom, uporabljajo tudi na oto\xc4\x8dju \xc3\x85land._NEWLINE_Manj\xc5\xa1a denarna enota je \xc3\xb6re, ki je stoti del krone, vendar so vse kovance, manj\xc5\xa1e od 1 krone, vzeli iz obtoka 30. septembra 2010. Cene se \xc5\xa1e vedno lahko podajajo v \xc3\xb6rejih, vendar se cena pri pla\xc4\x8dilu zaokro\xc5\xbei na najbli\xc5\xbejo vrednost krone.\n_START_SECTION_\nZgodovina\n_START_PARAGRAPH_\nUvedba krone, ki je zamenjala staro denarno enoto riksdaler, je bila posledica Skandinavske monetarne unije, ki je bila ustanovljena leta 1873 in je obstajala do prve svetovne vojne. \xc4\x8clanice unije so bile skandinavske dr\xc5\xbeave; denarna enota na \xc5\xa0vedskem je bila poimenovana krona, na Danskem in Norve\xc5\xa1kem pa krone. Krone so dobile zlato podlago, in sicer je bila vrednost ene krone opredeljena kot \xc2\xb9\xe2\x81\x84\xe2\x82\x82\xe2\x82\x84\xe2\x82\x88\xe2\x82\x80 kilograma \xc4\x8distega zlata._NEWLINE_Po ukinitvi monetarne unije so vse tri dr\xc5\xbeave obdr\xc5\xbeale krono kot svojo, sedaj lo\xc4\x8deno denarno enoto.'